許州西湖
作者：蘇軾
朝代：宋

paragraphs: 西湖小雨晴，灧灧春渠長。
來從古城角，夜半轉新響。
使君欲春游，浚沼役千掌。
紛紜具畚鍤，鬧若蟻運壤。
夭桃弄春色，生意寒猶怏。
惟有落殘梅，標格若矜爽。
游人坌已集，挈榼三且兩。
醉客卧道傍，扶起尚偃仰。
池臺信宏麗，貴與民同賞。
但恐城市歡，不知田野愴。
潁川七不登，野氣長蒼莽。
誰知萬里客，湖上獨長想。